2.  ปัจจัยความเสี่ยง

ปัจจุบัน บริษัท แอปโซลูท อิมแพค จำกัด (มหาชน) (บริษัท)
ประกอบธุรกิจให้บริการและผลิตสื่อโฆษณาภายในอาคาร (In-store Media) ซึ่งได้แก่
สื่อโฆษณาระบบดิจิตอล ผ่านทางจอภาพ 2 มิติ และจอภาพ 3 มิติ และสื่อโฆษณาที่ไม่ใช่ระบบดิจิตอล
(Non-Digital Media) เช่น ป้ายโฆษณาแบบฉลาก (Shelf Label) ป้ายโฆษณาแบบอุโมงค์
(Tunnel Media) และ สติ๊กเกอร์บริเวณส่วนต่างๆ ของอาคาร (Wrap) เป็นต้น นอกจากนี้
บริษัทฯ ยังให้บริการป้ายขนาดใหญ่ (Billboard), Mock Up สื่อสินค้าต่าง ๆ
หน้าอาคารจัตุรัสจามจุรี รวมทั้งการจัดกิจกรรม เพื่อส่งเสริมการขาย
การประชาสัมพันธ์ภาพลักษณ์ของสินค้าและองค์กร เป็นต้น ทั้งนี้
ในการประกอบธุรกิจดังกล่าวย่อมมีความเสี่ยงต่างๆ
จากปัจจัยทั้งภายในและภายนอกที่อาจส่งผลกระทบต่อฐานะการเงินและผลการดำเนินงานของบริษัทในอนาคตได้
ตามรายละเอียดที่แสดงไว้ด้านล่าง
อย่างไรก็ตามนอกเหนือจากปัจจัยความเสี่ยงที่ปรากฏในรายงานฉบับนี้ อาจมีความเสี่ยงอื่นๆ
ซึ่งบริษัทไม่อาจทราบได้ในขณะนี้หรือเป็นความเสี่ยงที่บริษัทพิจารณาในขณะนี้ว่าไม่เป็นสาระสำคัญ

1.  ความเสี่ยงจากการพึ่งพิงรายได้จากการให้บริการที่กลุ่มห้างสรรพสินค้ารายใหญ่

บริษัทมีรายได้จากการให้บริการสื่อโฆษณาที่กลุ่มห้างสรรพสินค้ารายใหญ่ ได้แก่
ห้างสรรพสินค้าเดอะมอลล์ ศูนย์การค้าสยามพารากอน และศูนย์การค้า ดิ เอ็มโพเรียม
คิดเป็นประมาณร้อยละ 68 ของรายได้รวมในปี 2553 ลดลงเหลือร้อยละ 32 ของรายได้รวมในปี
2554 และเพิ่มขึ้นเป็นร้อยละ 43 ของรายได้รวม ในปี 2555
ซึ่งบริษัทไม่มีความสัมพันธ์อื่นใดนอกเหนือไปจากความสัมพันธ์ทางธุรกิจกับกลุ่มห้างสรรพสินค้ารายใหญ่ดังกล่าว
ดังนั้น
หากกลุ่มห้างสรรพสินค้ารายใหญ่ดังกล่าวยกเลิกสัญญาก่อนกำหนดหรือไม่ต่อสัญญาการให้บริการกับบริษัท
อาจจะส่งผลกระทบต่อรายได้ของบริษัทอย่างมีนัยสำคัญ

บริษัทได้ตระหนักถึงความเสี่ยงดังกล่าวจึงได้มีการจัดทำสัญญากับกลุ่มห้างสรรพสินค้ารายใหญ่เป็นสัญญาระยะยาว
โดยทำเป็นสัญญาระยะยาว 10 ปี สำหรับศูนย์การค้าสยามพารากอน และศูนย์การค้า ดิ
เอ็มโพเรียม (โปรดดูรายละเอียดของสัญญาในข้อ 5.3 สัญญาที่เกี่ยวข้อง) ทั้งนี้
บริษัทมีความมั่นใจว่า
ทางกลุ่มห้างสรรพสินค้ารายใหญ่ดังกล่าวคงจะไม่มีการปรับเปลี่ยนเงื่อนไขหรือยกเลิกสัญญาในการให้บริการก่อนกำหนด
เนื่องจากการให้บริการสื่อโฆษณาของบริษัทสามารถสร้างประโยชน์ ผลตอบแทน
และภาพลักษณ์ให้กับทางกลุ่มห้างสรรพสินค้ารายใหญ่ได้เป็นอย่างดี

นอกจากนี้ ในปี 2552 บริษัทได้รับสิทธิบริหารสื่อภายในอาคารจตุรัส
จามจุรีซึ่งเป็นศูนย์การค้าของจุฬาลงกรณ์มหาวิทยาลัยแต่เพียงผู้เดียว
รายได้ที่เพิ่มขึ้นจากการให้บริการดังกล่าวจะช่วยลดการพึ่งพิงรายได้จากการให้บริการที่กลุ่มห้างสรรพสินค้ารายใหญ่ตามที่กล่าวข้างต้นได้ในระดับหนึ่ง
ในปี 2553
บริษัทได้ขยายธุรกิจลงทุนในกิจการด้านสื่อออนไลน์และธุรกิจให้คำปรึกษาด้านกิจกรรมการตลาดและประชาสัมพันธ์
โดยก่อตั้งบริษัทย่อยจำนวน 2 บริษัท ได้แก่ บริษัท เอนโม จำกัด และบริษัท อรูมายไลท์ จำกัด
เพื่อดำเนินธุรกิจดังกล่าวตามลำดับ แต่เนื่องจากปัจจุบันธุรกิจสื่อนอกบ้านมีการขยายตัวอย่างมาก
โดยเฉพาะสื่อภายในห้างสรรพสินค้าซึ่งเป็นธุรกิจหลักของบริษัท
ดังนั้นบริษัทจึงจำเป็นต้องมุ่งมั่นบริหารงานท่ามกลางการแข่งขันอย่างรุนแรงของธุรกิจนี้
บริษัทจึงไม่มีแผนการขยายงานของบริษัทย่อย และได้ดำเนินการเลิกบริษัทย่อย บริษัท อรูมายไลท์
จำกัด ณ วันที่ 30 พฤศจิกายน 2555 ที่ผ่านมา
อย่างไรก็ตามการเลิกบริษัทย่อยไม่มีผลกระทบที่อาจเกิดขึ้นกับบริษัท
เนื่องจากบริษัทจะเข้าดำเนินกิจการแทนบริษัทย่อยเพื่อยังคงรักษาฐานลูกค้าไว้

2.  ความเสี่ยงจากความไม่แน่นอนของภาวะเศรษฐกิจที่มีผลกระทบต่อค่าใช้จ่ายสำหรับสื่อโฆษณา

ธุรกิจสื่อโฆษณาจะขึ้นกับภาวะเศรษฐกิจโดยรวมของประเทศเป็นสำคัญ
โดยหากภาวะเศรษฐกิจโดยรวมดี การใช้จ่ายของประชากรจะมีจำนวนเพิ่มสูงขึ้น
และงบประมาณการทำสื่อโฆษณาของผู้ผลิตสินค้าต่างๆ ก็จะมีจำนวนเพิ่มสูงขึ้นตามไปด้วย
ซึ่งจะช่วยส่งผลให้รายได้ของผู้ประกอบการด้านการทำสื่อโฆษณาเพิ่มขึ้นในท้ายที่สุด
ในทางตรงกันข้าม หากภาวะเศรษฐกิจโดยรวมไม่ดี หรือมีความไม่แน่นอนจากปัจจัยต่างๆ เช่น
ความไม่มั่นคงทางการเมือง ความผันผวนของค่าเงิน
ภัยธรรมชาติที่สร้างความเสียหายอย่างยิ่งใหญ่ต่อประเทศ
และแนวโน้มของการเพิ่มสูงขึ้นของราคาน้ำมันและค่าครองชีพต่างๆ เป็นต้น
ปัจจัยลบเหล่านี้จะส่งผลให้การใช้จ่ายของประชากรลดน้อยลง
ซึ่งผู้ประกอบการจะมีการปรับลดงบประมาณสำหรับการทำสื่อโฆษณาลง
ซึ่งจะกระทบต่อรายได้ของผู้ประกอบการด้านการทำสื่อโฆษณาในท้ายที่สุด

ภาวะเศรษฐกิจโดยรวมของประเทศในปี 2554 ต่อเนื่องมาถึง ปี 2555
ได้รับผลกระทบจากการเมืองภายในประเทศ ค่าแรงขั้นต่ำ ความผันผวนของค่าเงิน
แนวโน้มการปรับราคาน้ำมันที่สูงขึ้นอย่างต่อเนื่อง ตลอดจนภัยภิบัติทางธรรมชาติที่เกิดขึ้น
แต่เนื่องด้วยนโยบายประชมนิยมของรัฐบาล กระตุ้นให้เกิดการใช้จ่ายในอุตสาหกรรมรถยนต์
อสังหาริมทรัพย์
จึงส่งผลให้มีงบประมาณโฆษณาและประชาสัมพันธ์ส่งผ่านอุตสาหกรรมเหล่านี้ปรับตัวสูงขึ้น
ภาพรวมของกลยุทธ์ใช้สื่อของลูกค้ายังคงใช้สื่อหลักคือ โทรทัศน์และหนังสือพิมพ์ เป็นต้น
ทำให้มูลค่ารวมของค่าใช้จ่ายสำหรับสื่อโฆษณาในปี 2553 มีจำนวนเท่ากับ 101,010 ล้านบาท
สำหรับค่าใช้ในการโฆษณาโดยรวมในปี 2554 มีจำนวนเท่ากับ 119,753 ล้านบาท เพิ่มขึ้น
ประมาณร้อยละ 18.56 เมื่อเทียบกับปี 2553
โดยค่าใช้จ่ายในการโฆษณาที่มีอัตราเติบโตเพิ่มขึ้นที่สุด ได้แก่ สื่ออินเตอร์เน็ต สื่อในอาคาร
และสื่อโรงภาพยนต์ ซึ่งมีอัตราเติบโตประมาณร้อยละ 62.07 ร้อยละ ร้อยละ 46.30 และร้อยละ
20.66 ตามลำดับ และสำหรับในการโฆษณาโดยรวมในปี 2555 มีจำนวนเท่ากับ 131,257
ล้านบาท เพิ่มขึ้นประมาณร้อยละ 9.61 เมื่อเทียบกับปี 2554
โดยค่าใช้จ่ายในการโฆษณาที่มีอัตราเติบโตเพิ่มขึ้นที่สุด ได้แก่ สื่อในอาคาร และสื่ออินเตอร์เน็ต
และสื่อเคเบิลทีวี/สื่อแซตเทิลไลต์ ซึ่งมีอัตราเติบโตประมาณร้อยละ 69 ร้อยละ 36 และร้อยละ 29
ตามลำดับ

นอกเหนือจากสื่อที่บริษัทให้บริการ บริษัทได้มีการพัฒนาสื่อรูปแบบใหม่ๆ
ซึ่งเป็นสื่อโฆษณาที่สามารถเข้าตรงถึงผู้บริโภคกลุ่มเป้าหมายได้อย่างมีประสิทธิภาพ ดังนั้น
เมื่อพิจารณาค่าใช้จ่ายในสื่อโฆษณาสำหรับในอาคาร (In-store Media)
จะพบว่ามีอัตราการเติบโตเพิ่มขึ้นประมาณร้อยละ 36.75 ในปี 2553 เมื่อเปรียบเทียบกับปี 2552
สำหรับปี 2554 สื่อโฆษณาสำหรับในอาคารมีอัตราเติบโตลดลงร้อยละ 25.34 อย่างไรก็ตาม ปี
2553 บริษัทมีรายได้จากการให้บริการสื่อจำนวน 155.38 ล้านบาท และปี 2554
บริษัทและบริษัทย่อยมีรายได้จากการให้บริการสื่อจำนวน 192.59 ล้านบาท เพิ่มขึ้นคิดเป็นร้อยละ
23.95 อย่างไรก็ตามจากแนวโน้มของอุตสาหกรรมนี้ ผู้บริหารของบริษัทมีความมั่นใจว่า
สื่อโฆษณาของบริษัทอยู่ในความสนใจของตลาด
บริการสื่อโฆษณาและธุรกิจลงทุนและบริการที่เพิ่มขึ้นจะช่วยให้บริษัทมีรายได้เพิ่มขึ้นในอนาคต รวมทั้ง
การที่บริษัทมีการบริหารจัดการที่ดีสามารถบริหารความเสี่ยงจากผลกระทบของความผันผวนทางเศรษฐกิจได้ระดับหนึ่ง

3.  ความเสี่ยงจากการล้าสมัยของเทคโนโลยีที่ใช้ในการโฆษณาและการเปลี่ยนแปลงทางด้านรสนิยมของผู้บริโภคทางสื่อโฆษณา

ปัจจุบัน การทำสื่อโฆษณามีการพัฒนาทั้งในด้านรูปแบบ เนื้อหา และเทคโนโลยี ทั้งนี้
เพื่อให้สอดคล้องกับการเปลี่ยนแปลงของเวลาและรสนิยมของผู้บริโภค
สื่อโฆษณาที่ดีจะต้องสามารถเข้าถึงกลุ่มลูกค้าเป้าหมายได้ง่าย
ใช้เทคโนโลยีที่ทันสมัยเพื่อให้เป็นที่สะดุดตา
เนื้อหาของสื่อต้องสามารถสื่อความหมายที่ต้องการให้กับกลุ่มลูกค้าเป้าหมายได้
ปัจจัยเหล่านี้จะทำให้ลูกค้าเกิดความตระหนักในสินค้าและสามารถเปลี่ยนแปลงพฤติกรรมการบริโภคได้
ทั้งนี้ การใช้เทคโนโลยีจอภาพ 3 มิติของบริษัทถือเป็นเทคโนโลยีใหม่
ที่สามารถนำเสนอเนื้อหาให้กับผู้บริโภคตามจุดต่างๆ ได้
โดยแต่ละจอภาพสามารถแสดงภาพโฆษณาต่างชนิดกันในเวลาเดียวกัน
และสามารถทำการวนฉายโฆษณาได้หลายๆ ครั้งในหนึ่งชั่วโมง ทำให้ผู้บริโภคเห็นสื่อโฆษณาบ่อยครั้ง
และด้วยความเป็นเทคโนโลยีใหม่และทันสมัยในเมืองไทย
จึงทำให้บริษัทผู้ผลิตสินค้ารวมทั้งผู้บริโภคสินค้าให้ความสนใจในโฆษณาต่างๆ ผ่านจอภาพ 3 มิติ
ส่งผลให้รายได้ของบริษัทมีการเติบโตเพิ่มขึ้นอย่างโตเนื่อง

อย่างไรก็ตาม เทคโนโลยีของสื่อโฆษณามีการเปลี่ยนแปลงตลอดเวลา
หากบริษัทไม่สามารถปรับเปลี่ยนเทคโนโลยีให้ทันกับการเปลี่ยนแปลงดังกล่าว
ก็อาจส่งผลให้ผู้ผลิตสินค้าไม่ใช้บริการผ่านสื่อโฆษณาของบริษัท โดยหันไปใช้สื่อโฆษณารูปแบบอื่นแทน
ซึ่งอาจส่งผลกระทบต่อรายได้และผลประกอบการของบริษัท

บริษัทตระหนักถึงความเสี่ยงดังกล่าวเป็นอย่างดี จึงได้จัดจ้างทีมบุคลากรที่มีประสบการณ์
ความชำนาญ และมีความรู้ความเข้าใจในสื่อโฆษณารูปแบบต่างๆ
เพื่อคิดค้นและพัฒนาบริการสื่อโฆษณารูปแบบใหม่ๆ ตามความต้องการของลูกค้า
รวมทั้งมอบหมายให้ทีมงานดังกล่าวติดตามข้อมูลข่าวสารทางเทคโนโลยีการผลิตสื่อตลอดเวลา
และมีการส่งผู้บริหารและทีมงานไปดูงานที่ต่างประเทศ
เพื่อศึกษารูปแบบและแนวโน้มของสื่อโฆษณาใหม่
เพื่อจะได้นำมาประยุกต์ใช้ให้สอดคล้องกับการเปลี่ยนแปลงทางด้านรสนิยมของผู้บริโภคทางสื่อโฆษณา
โดยที่ผ่านมา ภายหลังจากการประสบความสำเร็จในการนำเทคโนโลยี 3 มิติมาใช้ในสื่อโฆษณา
บริษัทได้ริเริ่มการติดตั้งจอภาพบนหัวแถวของชั้นวางสินค้า (End Cap Media)
ซึ่งเป็นจุดยุทธศาสตร์ที่ตั้งที่สำคัญที่สุดในห้างสรรพสินค้า
เนื่องจากเป็นจุดที่ผู้ซื้อสินค้าต้องเดินผ่านและเห็นโฆษณาได้ง่าย
รวมทั้งมีการนำสื่อโฆษณาที่ไม่ใช่ระบบดิจิตอลมาใช้ในห้างสรรพสินค้า
เพื่อทำให้ผู้บริโภคได้เห็นและรับรู้สินค้า ณ จุดขาย ได้ชัดเจนยิ่งขึ้น
ซึ่งการดำเนินการดังกล่าวของบริษัทประสบความสำเร็จและได้รับความนิยมจากเจ้าของผลิตภัณฑ์ที่ต้องโฆษณาอย่างมาก
ทำให้บริษัทมีรายได้เติบโตอย่างต่อเนื่องมาโดยตลอดตั้งแต่จัดตั้งบริษัท นอกจากนี้
บริษัทได้ขยายธุรกิจเพื่อเพิ่มขอบเขตการให้บริการให้เข้าถึงความต้องการของลูกค้าเป้าหมายที่หลากหลาย
ดังนั้น การดำเนินการและพัฒนารูปแบบสื่อโฆษณาต่างๆ ที่ผ่านมาเป็นการแสดงให้เห็นว่า
บริษัทมีความเข้าใจในธุรกิจและสามารถบริหารความเสี่ยงนี้ได้เป็นอย่างดี
ซึ่งจะช่วยลดผลกระทบจากความเสี่ยงในเรื่องดังกล่าวได้ในระดับหนึ่ง

4.  ความเสี่ยงจากการพึ่งพิงบริษัทตัวแทนโฆษณา

ตั้งแต่จัดตั้งบริษัทในปี 2548 บริษัทได้มีการขยายขอบเขตการให้บริการสื่อโฆษณามาโดยตลอด
โดยเริ่มตั้งแต่การให้บริการสื่อโฆษณา 3 มิติ ตามจุดต่างๆ ของห้างสรรพสินค้า สื่อโฆษณา 2
มิติที่หน้าชั้นวางสินค้า รวมทั้งสื่อโฆษณาที่ไม่ใช่ระบบดิจิตอล ซึ่งได้แก่ การให้บริการสื่อโฆษณา ณ
จุดขาย (Shelf Media) และส่วนต่างๆ ของอาคาร (Mall Wrap)
ทำให้บริษัทต้องจัดหาทีมขายจำนวนมากเพื่อนำเสนอให้ลูกค้ามาใช้บริการสื่อโฆษณาของบริษัท
อย่างไรก็ตาม จากการที่ภาวะเศรษฐกิจในช่วง 2-3 ปีที่ผ่านมา อยู่ในภาวะซบเซา
อันเนื่องมาจากปัจจัยทางการเมือง เศรษฐกิจ และภัยธรรมชาติ
บริษัทจึงมีนโยบายที่จะควบคุมต้นทุนและค่าใช้จ่ายให้อยู่ในระดับที่เหมาะสม
โดยจะไม่รับจำนวนพนักงานเพิ่มตามรายได้ที่เพิ่มขึ้น
เพื่อให้บริษัทยังคงสามารถดำเนินธุรกิจต่อไปได้ถึงแม้ว่าภาวะเศรษฐกิจจะยังไม่ฟื้นตัวก็ตาม ดังนั้น
ในปี 2550 บริษัทได้จัดทำสัญญาจ้างส่งเสริมการขาย โดยแต่งตั้งบริษัท อัลเตอร์เนทีฟ เมเนจเม้นท์
จำกัด เป็นบริษัทตัวแทนโฆษณา
เพื่อช่วยบริษัทในการดำเนินการทางการตลาดและส่งเสริมการขายระบบสื่อโฆษณาของบริษัท ที่ติดตั้ง
ณ Home Fresh Mart และ Gourmet Market ทุกสาขา เนื่องจากบริษัท อัลเตอร์เนทีฟ
เมเนจเม้นท์ จำกัด มีประสบการณ์ในด้านการติดต่อจัดหาสินค้าอุปโภคบริโภคให้กับหน่วยงานราชการ
ทำให้มีความสัมพันธ์อันดีกับบริษัทที่จัดจำหน่ายสินค้าอุปโภคบริโภคต่างๆ
ซึ่งเป็นลูกค้ากลุ่มเป้าหมายของบริษัท โดยได้ทำสัญญาเป็นปีต่อปีแบบ Non-Exclusive กล่าวคือ
บริษัทจะทำสัญญาแบบเดียวกันนี้กับบริษัทตัวแทนโฆษณาอื่นใดๆ ก็ได้
ซึ่งบริษัทตกลงที่จะจ่ายค่าตอบแทนให้แก่บริษัท อัลเตอร์เนทีฟ เมเนจเม้นท์ จำกัด
เป็นค่าคอมมิชชั่นตามสัดส่วนของรายได้ที่ได้รับมาจากลูกค้าของบริษัท อัลเตอร์เนทีฟ เมเนจเม้นท์
จำกัด โดยบริษัท อัลเตอร์เนทีฟ เมเนจเม้นท์ จำกัด
อาจจะดูแลลูกค้าโดยการมอบสิทธิประโยชน์ต่างๆ ให้แก่ลูกค้าโดยตรงตามความเหมาะสมอีกต่อหนึ่ง
ทั้งนี้ นายชนินทร์ ถาวรธวัช (น้องชายของนายณคม ถาวรธวัช ผู้ถือหุ้นของบริษัท ณ วันที่ 18
มีนาคม 2555 ในสัดส่วนร้อยละ 5.91 ของทุนชำระแล้ว) เป็นหนึ่งในผู้ถือหุ้นของ บริษัท
อัลเตอร์เนทีฟ เมเนจเม้นท์ จำกัด และเคยเป็นกรรมการของบริษัท เจ้าพระยาประกันภัย จำกัด
ก่อนที่จะแปรสภาพเป็นบริษัทมหาชนจำกัด โดยนายชนินทร์ ถาวรธวัช และนายณคม ถาวรธวัช
ไม่มีความเกี่ยวเนื่องทางธุรกิจระหว่างกัน นอกจากนี้ บริษัท อัลเตอร์เนทีฟ เมเนจเม้นท์ จำกัด
และนายชนินทร์ ถาวรธวัช
ไม่ได้เป็นบุคคลที่อาจมีความขัดแย้งทางผลประโยชน์ของบริษัทหรือผู้บริหารของบริษัท

นอกจากนี้ในปี 2555
บริษัทได้มีบริษัทตัวแทนโฆษณาหลักที่ได้รับงบประมาณในการวางแผนและการซื้อสื่อจากลูกค้ารายใหญ่
(key account) ได้แก่ บริษัท คินเนติค เวิลด์ไวด์ (ประเทศไทย) จำกัด, บริษัท มีเดีย พาเลท
(ประเทศไทย) จำกัด, บริษัท โฟร์แมน มีเดีย จำกัด, บริษัท ประกิต โฮลดิ้ง จำกัด(มหาชน)
และบริษัท มีเดีย แบรนด์เวิล์ดไวด์ เป็นต้น โดยไม่มีการแต่งตั้งบริษัทเหล่านี้
เป็นบริษัทตัวแทนโฆษณาของบริษัทอย่างเป็นทางการ อย่างไรก็ตาม
บริษัทมีนโยบายที่จะพยายามรักษาความสัมพันธ์ที่ดีกับบริษัทตัวแทนโฆษณาเหล่านั้น
ด้วยการให้ความช่วยเหลือในการประสานงานต่างๆ ที่จำเป็น
รวมทั้งเสนออัตราผลตอบแทนที่เหมาะสม ซึ่งเป็นไปตามอัตราตลาดและแข่งขันได้ ซึ่ง ณ ปัจจุบัน
บริษัทเริ่มมีรายได้จากลูกค้าของตัวแทนโฆษณาเหล่านั้น
และเมื่อบริษัทตัวแทนโฆษณาเหล่านั้นสามารถสร้างรายได้ให้แก่บริษัทเป็นที่น่าพอใจ
บริษัทอาจจะพิจารณาแต่งตั้งบริษัทตัวแทนโฆษณาเหล่านั้นเป็นบริษัทตัวแทนโฆษณาของบริษัทอย่างเป็นทางการต่อไป
ซึ่งจะสามารถช่วยลดการพึ่งพิงตามความเสี่ยงนี้ได้ในระดับหนึ่ง

5.  ความเสี่ยงจากการพึ่งพิงบุคลากร

เนื่องจากธุรกิจของบริษัทเป็นธุรกิจการให้บริการ
ซึ่งต้องพึ่งพิงบุคลากรค่อนข้างสูงในการติดต่อหาลูกค้าและสร้างสรรค์ผลงานต่างๆ
เพื่อนำเสนอต่อกลุ่มลูกค้าเป้าหมายให้เกิดความประทับใจและตกลงใช้บริการ
โดยบริษัทได้ให้ความสำคัญกับรูปแบบสื่อโฆษณาและลักษณะการนำเสนอต่อกลุ่มเป้าหมายของบริษัทลูกค้าเป็นหลัก
ซึ่งได้รับการตอบรับด้วยดีมาโดยตลอด ทั้งนี้
บุคลากรในส่วนการติดต่อหาลูกค้าและสร้างสรรค์ผลงานต่างๆ อาทิ ฝ่ายบริหารระดับสูง
ฝ่ายการตลาด และฝ่ายปฏิบัติการที่มีประสบการณ์และมีความชำนาญ
ถือว่าเป็นทรัพย์สินที่สำคัญที่ช่วยส่งเสริมความสำเร็จให้แก่บริษัท ทั้งนี้
หากบริษัทสูญเสียบุคลากรเหล่านี้ไปไม่ว่าด้วยเหตุผลใดๆ อาจส่งผลกระทบต่อรายได้รวมของบริษัทได้

อย่างไรก็ดี บริษัทมีมาตรการในการลดความเสี่ยงจากการสูญเสียบุคลากรดังกล่าว
โดยบริษัทได้ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของบริษัท รวมทั้งมีการจ่ายค่าตอบแทนในอัตราตลาด
เพื่อจูงใจให้แก่บุคลากรดังกล่าวทำงานที่บริษัทอย่างต่อเนื่อง ซึ่งจากอดีตที่ผ่านมา
อัตราหมุนเวียนของบุคลากรในตำแหน่งที่สำคัญดังกล่าวอยู่ในระดับที่ต่ำมาก
ซึ่งสะท้อนถึงความภักดีของบุคลากรที่มีต่อองค์กร รวมถึงความเชื่อมั่นในศักยภาพขององค์กร

6.  ความเสี่ยงจากการใช้เงินลงทุนสูง

ที่ผ่านมา บริษัทมีการขยายขอบเขตการให้บริการมาโดยตลอด
ตั้งแต่การให้บริการสื่อโฆษณาผ่านจอภาพ 3 มิติ และจอภาพ 2 มิติ ในศูนย์การค้าพารากอน
ศูนย์การค้า ดิ เอ็มโพเรียม และห้างสรรพสินค้าเดอะมอลล์ ไปจนถึงศูนย์การค้า มาบุญครอง บิ๊กซี
ซูเปอร์เซ็นเตอร์ และมหาวิทยาลัยต่างๆ ภายใต้โครงการ uNetwork
ซึ่งการขยายขอบเขตการให้บริการดังกล่าว
ทำให้บริษัทต้องใช้เงินลงทุนสูงในการจัดซื้อและติดตั้งจอภาพ 2 มิติ และ 3 มิติจำนวนมาก
ตามจำนวนสาขาที่มีการติดตั้งจอภาพดังกล่าว
รวมทั้งการซื้อโปรแกรมคอมพิวเตอร์เพื่อใช้ในการควบคุมและบริหารจำนวนและเวลาโฆษณา
โดยในปี 2548-2551บริษัทได้ลงทุนในอุปกรณ์และโปรแกรมคอมพิวเตอร์รวมเป็นจำนวน 71
ล้านบาท 165 ล้านบาท 73 ล้านบาท และ 55 ล้านบาท ตามลำดับ
บริษัทใช้แหล่งเงินจากเงินลงทุนของผู้ถือหุ้น เงินทุนหมุนเวียนของบริษัท
รวมทั้งการทำสัญญาเช่าซื้อทรัพย์สินเหล่านั้น

จากการที่บริษัทมีนโยบายขยายขอบเขตการให้บริการตลอดเวลา
เพื่อเป็นการสร้างรายได้ให้แก่บริษัท ทำให้บริษัทต้องมีการใช้เงินลงทุนอย่างต่อเนื่อง
เพื่อซื้อจอภาพใหม่มาติดตั้งในสถานที่ให้บริการที่มีจำนวนเพิ่มขึ้น
รวมทั้งการซื้อเพื่อนำมาติดตั้งในสถานที่ให้บริการที่มีอยู่เดิม เพื่อทดแทนจอภาพเก่าที่เสื่อมสภาพไป

บริษัทได้ตระหนักถึงความเสี่ยงนี้เป็นอย่างดี
จึงได้มีการวางแผนทางการเงินโดยมีการเสนอขายสื่อโฆษณาหลายรูปแบบ เช่น
การให้บริการโฆษณาผ่านจอภาพ 3 มิติ และ 2 มิติ และการทำป้ายโฆษณา ณ จุดขาย เป็นต้น
เพื่อให้ลูกค้าใช้บริการอย่างต่อเนื่อง รวมทั้งมีการหาและเสนอบริการให้แก่ลูกค้ารายใหม่ๆ
โดยการบริหารเวลาการให้บริการโฆษณาที่มีประสิทธิภาพสูงสุด เช่น
การขยายรอบเวลาของการโฆษณา ซึ่งจะทำให้บริษัทสามารถรับโฆษณาได้เพิ่มขึ้น
โดยไม่ต้องเพิ่มจอภาพ เป็นต้น ทั้งนี้ เพื่อให้บริษัทมีกระแสเงินสดรับที่แน่นอนในระดับหนึ่ง นอกจากนี้
การนำบริษัทเข้าจดทะเบียนในตลาดหลักทรัพย์ เอ็ม เอ ไอ
เป็นอีกแนวทางหนึ่งที่จะช่วยบริษัทลดความเสี่ยงในด้านการจัดหาเงินทุน
เนื่องจากจะช่วยทำให้บริษัทสามารถระดมทุนได้ด้วยตัวเองผ่านการเสนอขายหลักทรัพย์ที่ออกใหม่ของบริษัท
รวมทั้งสามารถจัดหาแหล่งเงินกู้เพิ่มเติมกับสถาบันการเงินได้ง่ายขึ้น

7.  ความเสี่ยงจากการดำเนินงานในโครงการใหม่

ตั้งแต่เริ่มจัดตั้งบริษัทในปี 2548
บริษัทได้มีวิสัยทัศน์ในการขยายโครงการเพื่อเพิ่มขีดความสามารถในการให้บริการสื่อโฆษณามาโดยตลอด
โดย ณ ปัจจุบัน บริษัทมีโครงการที่ใช้เงินลงทุนสูงคือ
โครงการให้บริการสื่อโฆษณาระบบดิจิตอลภายในศูนย์การค้าต่างๆ และโครงการ uNetwork
โดยโครงการดังกล่าวจะต้องใช้เงินลงทุนสูงในการจัดซื้อและติดตั้งสินทรัพย์ประเภท อุปกรณ์จอภาพ
2 มิติ และ/หรือ 3 มิติ อุปกรณ์คอมพิวเตอร์ และระบบซอร์ฟแวร์ในการควบคุมบริหารสื่อโฆษณา
และอุปกรณ์อื่นที่เกี่ยวข้อง ดังนั้น บริษัทจึงอาจมีความเสี่ยงในกรณีที่โครงการนั้นๆ
ไม่สามารถสร้างรายได้ให้เป็นไปตามเป้าหมายที่กำหนด หรือโครงการนั้นๆ มีความล่าช้า
ทำให้บริษัทไม่สามารถรับรู้รายได้ตามระยะเวลาที่กำหนด หรือโครงการนั้นๆ
มีต้นทุนเพิ่มสูงขึ้นเกินกว่างบประมาณที่กำหนดไว้
ซึ่งจะส่งผลกระทบต่อผลประกอบการของบริษัทได้โดยที่ผ่านมา
บริษัทเคยมีประสบการณ์ด้านปัญหาเกี่ยวกับการดำเนินงานในโครงการใหม่ ดังนี้

2.7.1 ความล่าช้าของโครงการ uNetwork
ซึ่งบริษัทได้รับสิทธิจากสำนักคณะกรรมการอุดมศึกษาในการดำเนินการโครงการนี้เมื่อเดือนกันยายน
2549 และเดิมคาดว่าจะเริ่มดำเนินโครงการในช่วงไตรมาสที่ 4 ของปี 2550
แต่เนื่องจากบริษัทจะต้องนำเสนอโครงการนี้ต่อมหาวิทยาลัยต่างๆ
เพื่อขอติดตั้งจอภาพในบริเวณส่วนต่างๆ ของมหาวิทยาลัย ซึ่งมีขั้นตอนและใช้เวลาในการพิจารณา
ทำให้แผนการเปิดดำเนินงานของบริษัทต้องเลื่อนออกไปอยู่ในงวดไตรมาสที่ 3 ของปี 2551
โดยได้เริ่มให้บริการในเฟสแรก จำนวน 6 มหาวิทยาลัย จนกระทั่งในปี 2552
บริษัทติดตั้งจอภาพเพิ่มอีกจำนวน 2 มหาวิทยาลัยเป็นจำนวนรวม 8 มหาวิทยาลัย อย่างไรก็ตาม
ความล่าช้าของโครงการนี้ไม่ได้ส่งผลกระทบต่อบริษัทอย่างมีนัยสำคัญ
เนื่องจากบริษัทจะลงทุนซื้อจอภาพเมื่อได้รับสัญญาจากมหาวิทยาลัยตามจำนวนที่กำหนด
และไม่ได้มีภาระในการจ่ายค่าตอบแทนเป็นตัวเงินให้แก่สำนักงานคณะกรรมการอุดมศึกษา

2.7.2 โครงการของศูนย์การค้า มาบุญครอง ไม่สามารถสร้างรายได้ตามเป้าหมายที่กำหนด ทั้งนี้
สาเหตุหลักเกิดมาจากบริษัทมีจุดให้บริการน้อยเกินไป กล่าวคือ มีการติดตั้งจอภาพที่จุดเดียว
บริเวณจุดประชาสัมพันธ์ของศูนย์การค้า ที่ชั้น 2 ซึ่งเป็นทางเข้าออกที่เชื่อมต่อกับสยามสแควร์จำนวน
6 จอภาพเท่านั้น เนื่องจาก ณ ขณะนั้น
ยังมีความไม่ชัดเจนเกี่ยวกับการต่อสัญญาเช่าสถานที่ระหว่างศูนย์การค้า มาบุญครอง
และจุฬาลงกรณ์มหาวิทยาลัย ต่อมาในปี 2552
บริษัทได้ยกเลิกสัญญาการให้บริการสื่อโฆษณาของศูนย์การค้า มาบุญครอง เมื่อวันที่ 31 สิงหาคม
2552

2.7.3 โครงการ uNetwork สำหรับจุฬาลงกรณ์มหาวิทยาลัยและมหาวิทยาลัยราชภัฎสวนสุนันทา
ไม่สามารถสร้างรายได้ตามเป้าหมายที่กำหนดไว้ เนื่องจากทางมหาวิทยาลัยทั้ง 2 แห่ง
ไม่อนุญาตให้บริษัทสร้างรายได้จากการขายโฆษณา (Loose spot) และในปี 2554
บริษัทได้ยกเลิก สัญญาให้บริการสื่อโฆษณาของทางมหาวิทยาลัยทั้ง 2 แห่ง เมื่อวันที่ 16 กันยายน
2554 และในวันที่ 31 ธันวาคม 2555 มีมหาวิทยาลัย 2 แห่งที่สิ้นสุดอายุสัญญา คือ
มหาวิทยาลัยรัตนบัณฑิต และมหาวิทยาลัยเทคโนโลยีพระจอมเกล้าธนบุรี

บริษัทได้ตระหนักถึงความเสี่ยงเหล่านี้เป็นอย่างดี การลงทุนเพื่อดำเนินธุรกิจใหม่ๆ ในอนาคต
บริษัทจัดหาผู้ร่วมทุนเพื่อลดความเสี่ยงเงินลงทุนจำนวนมากหรือจัดหาผู้บริการสื่อ(รับช่วง)
โดยมีการประกันรายได้ขั้นต่ำเพื่อลดความเสี่ยงดังกล่าวอีกเช่นกัน
ตลอดจนการประเมินหรือคาดการณ์รายได้จากการโฆษณาในโครงการใหม่ล่วงหน้า (pre-sale)
โดยการทดสอบตลาดและผลตอบรับ หากมีการ prebooking เข้ามา เป็นต้น
เพื่อให้ได้ข้อสรุปในการดำเนินงานโครงการใหม่ที่ชัดเจน และมีความเสี่ยงในส่วนนี้น้อยที่สุด
พร้อมทั้งจะนำเสนอให้ที่ประชุมคณะกรรมการบริษัท และหรือที่ประชุมผู้ถือหุ้น (แล้วแต่กรณี)
พิจารณาอนุมัติต่อไป

8.  ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและการบริหารจัดการ

เมื่อวันที่ 16 พฤศจิกายน 2552 กรรมการที่เป็นตัวแทนของ บริษัท อาดามัส อินคอร์ปอเรชั่น จำกัด
(มหาชน) (“อาดามัส”) เป็นผู้ถือหุ้นรายใหญ่ได้ลาออก และเมื่อวันที่ 24 ธันวาคม 2552
ที่ประชุมผู้ถือหุ้นของอาดามัสมีมติให้ขายหุ้นของบริษัททั้งจำนวน ซึ่งทำให้ในเดือนมีนาคม 2554 บริษัท
อาดามัส อินคอร์ปอเรชั่น จำกัด (มหาชน) ถือหุ้นของบริษัทในสัดส่วนร้อยละ 15.83
ของทุนชำระแล้ว และในวันที่ 17 กรกฎาคม 2555 บริษัท อาดามัส อินคอร์ปอเรชั่น จำกัด
(มหาชน) ได้จำหน่ายหุ้นที่มีทั้งหมดของบริษัทจำนวน 428,214,000 หุ้น ในราคาหุ้นละ 0.10 บาท
ผ่านระบบตลาดหลักทรัพย์ จึงทำให้ความเสี่ยงจากผู้ถือหุ้นใหญ่หมดไป

9.  ความเสี่ยงจากการพึ่งพิงผู้จัดจำหน่ายรายใหญ่เพียงรายเดียว

ในปี 2552 บริษัทได้มีการจัดซื้อและติดตั้งอุปกรณ์และระบบจากผู้จัดจำหน่ายรายหนึ่งมูลค่า 83.5
ล้านบาท หรือคิดเป็นร้อยละ 76 ของมูลค่าอุปกรณ์และระบบสื่อโฆษณาดิจิตอลทั้งหมดที่บริษัทซื้อในปี
2552 จึงทำให้บริษัทอาจมีความเสี่ยงจากการพึ่งพิงจากผู้จัดจำหน่ายรายใหญ่เพียงรายเดียว

อย่างไรก็ตาม ในการจัดซื้อและติดตั้งของบริษัททุกครั้ง
บริษัทจะมีการเปรียบเทียบกับผู้จัดจำหน่ายรายอื่นเพื่อตรวจสอบคุณสมบัติของอุปกรณ์และระบบ ราคา
อายุการใช้งาน การบำรุงรักษา
เพื่อให้ได้ราคาที่เหมาะสมที่สุดกับการใช้งานบริการสื่อโฆษณาของบริษัท ดังนั้น
บริษัทจึงไม่ได้พึ่งพิงผู้จัดจำหน่ายรายดังกล่าว หากในอนาคตมีผู้จัดจำหน่ายรายอื่นเสนอเงื่อนไข
และ/หรือ ราคาที่เหมาะสมกว่า บริษัทสามารถจัดซื้อและติดตั้งกับผู้จัดจำหน่ายรายอื่นได้